Imtella' April 27, 2021 - Aġġornata 27 Ta' April, 2021 7:07pm Il-Kamra tal-Intrapriżi Żgħar u Medji qalet li l-iskemi mħabbru dalgħodu mill-Gvern jipprovdu l-appoġġ meħtieġ għan-negozji biex b'mod gradwali jkunu jistgħu jirkupraw mill-impatt li kompliet iġġib magħha l-pandemija tal-COVID-19. Fi stqarrija, il-Kamra qalet li bi żviluppi pożittivi fil-qasam tas-saħħa u bi pjan ta' rkupru ekonomiku, in-negozji jinsabu ħerqana li jerġgħu jibdew joperaw mill-aktar fis possibbli. Qalet li kif stqarr il-Prim Ministru, l-iskemi ta' appoġġ tul dawn l-aħħar xhur kienu kruċjali biex in-negozji baqgħu għaddejjin, iżda xejn ma jista' jieħu post ir-ritorn tax-xogħol u l-operat tan-negozji. Żiedet tgħid li l-iskemi li tħabbru llum huma riżultat ta' konsultazzjonijiet intensivi u laqgħat numerużi ma' bosta oqsma biex jassessjaw l-impatt tal-Covid u l-bżonnijiet speċifiċi tagħhom. Żiedet tgħid li fuq kollox dak li tħabbar illum huwa xhieda tar-rieda b'saħħitha li jiġu mgħejjuna n-negozji. Waqt li elenkat bosta proposti tagħha li ġew inklużi fil-pjan imħabbar mill-Gvern fosthom l-etensjoni tal-iskemi tal-kiri u l-kontijiet tad-dawl, il-Kamra tat ħajr lill-Ministru għall-Intrapiża Miriam Dalli għall-attitudni pożittivi tagħha u tal-Ministeru tagħha biex tisma' b'rieda ġenwina u tgħin lin-negozji jilqgħu għall-kriżi tal-Covid. Il-Kamra żiedet tgħid li l-proposti li tħabbru llum għandhom l-għan ukoll li jħeġġu l-investiment minkejja ż-żmien ta' sfida li qed ngħixu. "Investiment tajjeb biex l-ekonomija tibqa' għaddejja" – l-MHRA Min-naħa tagħha, l-Assoċjazzjoni tal-Lukandi u Ristoranti, l-MHRA qalet li l-għajnuna kontinwa lin-negozji turi li l-Gvern hu impenjat li jinvesti fl-ekonomija biex il-pajjiż jirpilja mis-sitwazzjoni diffiċli tal-pandemija. L-MHRA esprimiet sodisfazzjon li l-estensjoni tal-iskemi preżenti u oħrajn ġodda huma ta' sostenn għal-lukandi u r-ristoranti biex iħejju ruħhom għas-sajf. Miżuri maħsuba biex jgħinu lin-negozji – il-Kamra tal-Kummerċ Il-Kamra tal-Kummerċ laqgħet l-inċentivi li tħabbar il-Gvern għax qalet li jmorru lil hinn milli jindirizzaw il-ħtieġa preżenti tal-likwidità tan-negozji. Fi stqarrija, il-Kamra qalet li dawn il-miżuri huma maħsuba biex jgħinu lin-negozji u l-ekonomija fil-proċess ta' rkupru mill-pandemija. Miżuri li se jirriġeneraw l-ekonomija – Il-Kamra tal-Kummerċ Għawdxija Pożittiva wkoll kienet il-Kamra tal-Kummerċ Għawdxija li argumentat li dawn il-miżuri se jirriġenraw l-ekonomija. Fi stqarrija ntqal li l-Kamra temmen li l-oqsma diġitali u l-ekonomija ħadra huma niċeċ ekonomiċi li jistgħu valur għall-ekonomija Għawdxija.